'Mhux biss l-importanza li tkabbar l-ekonomija kif qed ikun hemm suċċess biha – imma wkoll li tiżgura li dak li qed jinħoloq qiegħed jitqassam skont il-prinċipji tal-ġustizzja soċjali' - Alfred Sant "Vot lill-kandidati tal-Partit Laburista fl-elezzjonijiet ta’ nhar is-Sibt huwa vot favur iż-żgħir, favur il-valuri li aħna nemmnu fihom bħala laburisti, bħala nies li nemmnu fil-futur tal-klassi tal-ħaddiema, tan-nies tax-xogħol, tal-anzjani u l-pensjonanti, taż-żgħażagħ, tas-self employed iż-żgħar." Dan qalu Alfred Sant  f’Ta’ Giorni. "Il-valuri tagħna  huma valuri tal-ħniena, tal-umanita`. Aħna bnedmin li nirrispettaw id-dinjita` u l-ħajja ta’ kull wieħed u waħda minnha. Dan huwa valur essenzjali li l-Partit Laburista, kemm ilu jeżisti, kien protagonist f’Malta biex jiddefendih u biex iħarsu u biex imexxih ’il quddiem  fost il-Maltin bħala parti minn soċjeta` ta’ gżira u bħala ċittadini Ewropej." Alfred Sant qal li valur ieħor kbir huwa l-ħtieġa ta’ aktar ġustizzja soċjali. "Mhux biss l-importanza li tkabbar l-ekonomija kif qed ikun hemm suċċess biha – imma wkoll li tiżgura li dak li qed jinħoloq qiegħed jitqassam skont il-prinċipji tal-ġustizzja soċjali għal kulħadd skont il-bżonnijiet tiegħu u mhux għal kulħadd skont kemm jaf jaħtaf jew skont kemm hu qawwi." Fl-Ewropa l-ekonomija Ewropea qed tirpilja, għalkemm mhux bl-istess qawwa ta’ Malta. "Imma x’qed isibu ħafna ħaddiema Ewropej? Waqt li l-profitti żdiedu u l-kumpaniji sejrin tajjeb – il-prekarjat żdied, il-qgħad fost iż-żgħażagħ għadu qawwi, l-anzjani u l-pensjonanti għadhom mhux qed iżommu u jsostnu l-ħeġġa tal-għixien tagħhom.’ ‘Irridu naħsbu fiż-żgħir – aħna qegħdin hemm biex naħsbu fuq kollox fiż-żgħir...mela le jagħmlu l-profitti l-kumpaniji u l-imprendituri imma mbagħad il-ġid irid jitqassam b’mod illi ż-żgħar ikun hemm warajhom gvern, partit li qiegħed iħares u jiddefendi l-interessi tagħhom. Dik hija xi ħaġa li rridu nibqgħu insostnu.’ Sant qal li l-PN ipprova joħloq firda dwar l-abort u dwar il-kanċer, meta m’hemmx firda dwar dan. ‘Qatt ma stennejt li l-PN jagħmel kapital politiku mill-marda tal-kanċer. Lili tolqotni bil-kbir għax kelli l-kanċer u għaddejt mill-problema.  Qatt ma stennejt illi xi ħaġa li ma toħloqx firda bejnietna jipprovaw imexxuha ’l quddiem fil-posters tagħhom bħala xi ħaġa li hemm għalfejn tagħmel kapital politiku minnha.’ Sant qal li l-elezzjonijiet jintrebħu b’nies tajba li jkunu qed imexxu, jintrebħu b’suċċessi kbar fil-qasam ekonomiku imma fuq kollox jintrebħu għax inkunu qed immexxu ’l quddiem il-valuri għall-ħarsien tad-difiża ta’ dawk li l-aktar għandhom bżonn ħarsien u difiża.